Denominació d'Origen Alella

La Denominació d'Origen Alella (D.O. Alella) identifica el vi d'aquesta zona del Maresme i està reconeguda des de 1954, any en què va ser creat el Consell Regulador d'aquesta denominació d'origen.

Geografia 
La característica més significativa de la D.O. Alella és l'existència del sauló, un terreny arenós d'origen granític i color pràcticament blanc, que té una gran permeabilitat i una gran capacitat de retenció de la irradiació solar. Això facilita la maduració del fruit i aporta finor als vins. El baix poder de retenció de l'aigua queda compensat pel microclima local.

A l'àrea de la denominació es distingeixen dues zones geogràfiques i climàtiques:
 La zona del Maresme és a les faldes d'orientació marítima de la serralada Litoral, obertes a la influència del sol i la brisa mediterrània. La serralada protegeix dels vents freds i condensa la humitat que prové del mar, provocant un microclima típicament mediterrani amb estius càlids i secs i hiverns suaus. Les vinyes estan distribuïdes en parcel·les esglaonades que van del dels 90 m d'altitud fins als 260 m. Els vins d'aquesta zona són suaus, de grau i acidesa moderats.
 La zona del Vallès Oriental és als vessants interiors de la serralada amb una orientació més obaga i un microclima més continental. Els vins són més àcids i enèrgics.

Vinificació 
La varietat més característica de la Denominació d'Origen Alella és la pansa blanca, molt propera, tot i que no idèntica, a l'anomenada xarel·lo. Produeix uns vins blancs perfumats i lluents, especialment els anomenats marfil. Predomina l'elaboració de vins blancs amb la pansa blanca i la garnatxa blanca com a varietats principals. Altres varietats autoritzades són picapoll, malvasia, parellada, macabeu, chardonnay, chenin, sauvignon i moscatell de gra petit.

Per a l'elaboració dels rosats i negres, la varietat principal és la garnatxa negra. Són varietats autoritzades: garnatxa peluda, ull de llebre, merlot, cabernet sauvignon, pansa rosada i pinot noir.

Història 
Els vins de la zona són mencionats per Plini el Vell a Naturalis Historia i per Marc Valeri Marcial a Epigrames, anomenats vins laietans. En el jaciment arqueològic de Veral de Vallmora, a Teià, s'han trobat una sèrie d'estructures que documenten l'elaboració del vi des del segle I fins al IV dC. Una inscripció en un segell de plom demostra que era explotat per famílies de Barcino. A l'Edat Mitjana els vins d'Alella subministraven la cort de comtes i reis de Barcelona. Era un dels vins favorits de la burgesia barcelonina del , i s'exportava a Amèrica.

El 1906 es va fundar la cooperativa Alella Vinícola, productora de la tradicional marca Marfil. El celler de la cooperativa és de l'arquitecte modernista Jeroni Martorell i Terrats. Avui la pressió urbanística de l'àrea metropolitana de Barcelona ha fet que es redueixin els camps de cultiu de vinya. La superfície s'ha reduït a una tercera part des que es va crear la Denominació d'Origen.

Cellers 
Els cellers que produeixen vins dins la D.O. Alella són:
Alta Alella Mirgin
Bouquet d'Alella 
Celler Can Roda
Celler de les Aus 
Joaquim Batlle
Raventós d'Alella (abans Marqués de Alella)  
Roura
Serralada de Marina
Alella Vinícola S.L.

Municipis de la D.O 
Els municipis que conformen la Denominació d'Origen Alella són:

El 2013 el territori de la denominació d'origen es va ampliar de 18 a 28 municipis.

Referències

Enllaços externs 

 Denominació d'Origen Alella - pàgina web oficial, amb informació en detall, els cellers, enoturisme, el reglament, etc.
 Enoturisme de la DO Alella, Consell Regulador.
 Coneix el vi català: DO Alella, Denominacions d'Origen catalanes, INCAVI, GenCat.
 DO Alella, Catalunya Convention Bureau, Turisme, GenCat
 Reglament de la DO, publicat al DOGC núm 4585 del 3-3-2006.

Alella
Alella
Cultura del Vallès Oriental
Cultura del Maresme